KIRJALLINEN KYSYMYS E-1713/01

esittäjä(t): Erik Meijer (GUE/NGL) komissiolle

(14. kesäkuuta 2001)

Aihe: Alankomaiden suojelema Waddenzeellä sijaitseva luonnollinen simpukkamuodostuma ja sen kalastaminen tyhjäksi saksalaisin kalastusluvin

1. Voiko komissio vahvistaa, että Alankomaiden ja Saksan valtioiden rajalla olevasta laajasta alueesta, jossa Ems-joki laskee mereen ja joka sijoittuu Emdenin kaupungin (Saksa) ja Delfzijlin kaupungin (Alankomaat) sekä alankomaalaisen Rottummeroog-saaren ja saksalaisen Borkum-saaren väliin, ei ole tehty sopimusta näiden kahden jäsenvaltion välillä, niin että raja kulkee Alankomaiden käsityksen mukaan keskellä kyseistä vesialuetta ja Saksan käsityksen mukaan suoraan pitkin Alankomaiden puoleista rantapenkkaa?

2. Onko komissio tietoinen, että kysymyksessä 1 tarkoitettu vesialue, joka jakautuu Dollardiin, Bocht van Watumiin ja Oostfriesche Gaatjeen, kuuluu suojeltuun Waddenzee-alueeseen, josta on tehty ekologisen tasapainon säilyttämistä koskevia sopimuksia Alankomaiden, Saksan ja Tanskan välillä, että Alankomaiden ja Saksan välillä on voimassa vuonna 1960 tehty Eems-Dollard-sopimus ja sen ympäristöpöytäkirja vuodelta 1996 ja että Alankomaiden politiikan tavoitteena on luonnollisten simpukkamuodostumien suojelu, jotta merilinnut voivat käyttää niitä ravinnoksi? Tämän perusteena ovat aiemmat kokemukset, joista ilmenee, että tällaiset simpukkamuodostumat eivät ole palautuneet ennalleen edes 10 vuotta tyhjäksikalastuksen jälkeen.

3. Voiko komissio vahvistaa, että Saksan maakunnan Ala-Saksin maatalous- ja kalastusministeri antoi äskettäin luvan kalastaa tyhjäksi 10 hehtaarin kokoisen luonnollisen simpukkamuodostelman Hondin hiekkasärkällä, joka on lähellä Alankomaiden rannikkoa Bierumin kylässä, ja että saksalaiset kalastajat olivat tyhjentäneet tämän simpukkamuodostelman 16. toukokuuta 2001 mennessä, mistä he saivat noin puolen miljoonan euron tuoton?

4. Onko Ala-Saksin ministeri oikeassa sanoessaan, että sillä ei ole toimivaltaa kieltää tyhjäksikalastuslupaa alueella, joka katsotaan omaksi maa-alueeksi, vaikka Saksan ja Alankomaiden välillä on aiemmin sovittu, että kyseinen alue jätetään rauhaan?

5. Mihin toimiin komissio voi ryhtyä, jotta merialuetta, jota yksi jäsenvaltio suojelee luopumalla vapaaehtoisesti sen kaupallisesta hyödyntämisestä, ei tuhottaisi toisen jäsenvaltion antaman luvan perusteella?

6. Miten komissio voi osallistua uhkaavan simpukkamuodostelmien tuhoamisen estämiseen kahdella muulla hiekkasärkällä, jotka sijaitsevat kyseisellä kiistanalaisella alueella?

Lähde: Ajankohtaisohjelma Netwerk, Alankomaiden TV 1, 20. toukokuuta 2001.

Margot Wallströmin komission puolesta antama vastaus

(3. syyskuuta 2001)

Komission toimivaltaan ei kuulu ottaa kantaa keskusteluihin, joita käydään Saksan ja Alankomaiden välillä maiden välisestä rajasta Ems-joen suun alueella Emdenin (Saksa) ja Delfzijlin (Alankomaat) kaupunkien sekä Borkumin (Saksa) ja Rottumeroogin (Alankomaat) saarien välillä. Asiassa ei ole kysymys yhteisön lainsäädännön tulkitsemisesta. Näin ollen komissio ei voi vastata parlamentin jäsenen kysymyksiin 1 ja 5.

Mitä tulee siihen, että Saksan viranomaiset ovat myöntäneet saksalaisille kalastajille luvan kalastaa luonnollisesta simpukkamuodostelmasta Hondin hiekkasärkän alueella, komissio on jo käynnistänyt tutkimuksen tilanteen arvioimiseksi uudelleen ja sen varmistamiseksi, että tapauksessa noudatetaan yhteisön ympäristölainsäädäntöä.